《利州漕宇八景 其二 巽堂》
宋代·冯山

燕嬉各异处，君子时以居。虚堂背治开，面直东南隅。

林峦照几背，花木纷庭除。委蛇外不烦，浩荡中有馀。

雄雄台府间，寂若山中庐。美景开宴觞，清谈会宾裾。

孰穷吏隐趣，但见民情舒。鄙夫不知要，仆仆困簿书。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。